  Майя Бывальцева Удмурт «Гербер» праздник ужрад туризмъя «Russian Event Awards» йӧскалык премилэн Приволжск но Урал федерал округъёсъя улос люкетаз 3 инты басьтӥз. Со сярысь ивортэ элькунысь йӧскалык политикая министерство. Улосвыл люкетын 16 улосвылъёсысь 193 ӵектосъёс возьматэмын вал. «Гербер» но эшшо 130 ӵектосъёс финалэ шедизы, со 14–15 куарусёнэ Ульяновск улосвылын ортчиз. Ньыль улосвыл люкетъёслэн йылпумъянъёссыя (Приволжск но Урал федерал округъёс сяна, ӵектосъёсты возьматӥзы Сибирь, Дальний Восток, Северо-Запад, Шор, Лымшор, Уйпал Кавказ но Крым округъёсын), устоосыз ӵектосъёс, соос пӧлын «Гербер», финалэ пыриськозы. Со ортчоз коньывуонэ Ярославльын. Туризм удысъя «Russian Event Awards» йӧскалык премия ортчытӥське устооссэ ӵектосъёсты шараян, соосты азинтон, тӧрлык ёзэсъёслэсь но калыклэсь саклыксэс со ӵектосъёс пала кыскон вылысь. 2015-тӥ арын 69 улосвылъёсысь 688 ӵектосъёсты возьматӥзы. Удмуртиысь «Пельняньлэн дунневыл нуналэз» фестиваль «Россиын сиён-юон туризмъя устоез ужрад» номинациын кыкетӥ луиз. Тодэ вайытом, 16-тӥ пӧсьтолэзе Гербер шулдыръяськон кыкетӥ ползэ ни Москваын ортчиз. Таяз радэ калык «Эрмитаж» садэ люкаськылӥз. Тегъёс: Лулчеберет Туризм Удмуртия Гербер Удмуртиысьтуризм  